የሸገር ዳቦ ፕሮጀክት ከ300 በላይ ለሚሆኑ ዜጎች የሥራ ዕድል እንደሚፈጥር ተገለፀ
አዲስ አበባ:- በቅርቡ ወደ ሥራ የሚገባው የሸገር ዳቦ ፕሮጀክት በፋብሪካው ውስጥ ብቻ ከ300 በላይ ለሚሆኑ ዜጎች የሥራ ዕድል የሚፈጥር መሆኑ ተገለፀ።
የፕሮጀክቱ ሥራ አስኪያጅ ኢንጅነር ሲሳይ ደበበ በተለይ ለአዲስ ዘመን ጋዜጣ እንደተናገሩት ፕሮጀክቱ ወደ ሥራ ሲገባ ምርቱን በማጓጓዝና በሽያጭ ወቅት ከሚከፍተው የሥራ ዕድል በተጨማሪ በምርት ሂደት ውስጥ ብቻ ከ300 በላይ ለሚሆኑ ዜጎች የሥራ ዕድል የሚፈጥር ይሆናል። ፋብሪካው በአንድ ቀን ውስጥ ከአንድ ነጥብ ስምንት ሚሊየን በላይ ዳቦ የማምረት አቅም ያለው መሆኑንም ተናግረዋል።
በማሽነሪ አቅርቦት ረገድ ዘጠና ዘጠኝ በመቶ የተጠናቀቀ ሲሆን የቀረው የማሽኑ አንድ ክፍልም ጅቡቲ ወደብ መድረሱን ኢንጂነር ሲሳይ ተናግረዋል። በሚቀጥሉት አሥር ቀናት ወደ ፋብሪካው ይደርሳል ተብሎ ይጠበቃል ብለዋል። 
የዱቄት ማምረቻ ፋብሪካ ተከላው ዘጠና ስምንት በመቶ የተጠናቀቀ ሲሆን የሚቀረው ሁለት በመቶ የነፋስና የውሃ መስመር ማገናኘት ሥራ በሚቀጥሉት ጥቂት ቀናት እንደሚጠናቀቅ የጠቆሙት ኢንጂነር ሲሳይ፣ የዳቦ ማምረቻውን ማሽን የፕሮግራም
 ማስተካከል ሥራው በኤሌክትሪክ ሃይል አቅርቦት አለመድረስ የዘገየ ሲሆን በተመሳሳይ ዱቄት ለማምረትም የሃይል አቅርቦቱ እንቅፋት መሆኑን በመግለጽ ይህንንም ለመቅረፍ ከሚመለከታቸው አካላት ጋር እየተሠራ ይገኛል ብለዋል። የጥሬ ዕቃ ግብአት አቅርቦትን በተመለከተ ሁሉም አገር ውስጥ ገብተው አብዛኛው ሞጆ የደረሰ ሲሆን የቀረውም ከባቡር ወደ መኪና እየተገለበጠ ይገኛል ያሉት ሥራ አስኪያጁ የጎተራ ሥራውን በክረምት ለመግንባት አስቸጋሪ በመሆኑ በአሁኑ ወቅት የተጠናቀቀው ሃምሳ በመቶ ብቻ እንደሆነ ተናረዋል። በመሆኑም በመገንባት ላይ ያለው አገልግሎት ለመስጠት ስለማይደርስ ሌላ የስንዴ ማከማቻ የተዘጋጀ መሆኑን ጠቁመዋል። 
በኮሮና ጋር በተያየዘ የማሽን አቅራቢው ድርጅት ባለሙያዎች በአካል መጥተው መሥራት ባለመቻላቸው ባሉበት በቴክኖሎጂ በመገናኘት ማሽኖችን ለመገጣጣምና ፕሮግራሞችን ለማስተካከል የተሠራው ሥራ ውጤታማ ቢሆንም ማሽኖቹን እያንቀሳቀሱ ለመሞከር የኤሌክትሪክ ሃይል አለመኖር እንዳዘገያቸው ተናግረዋል።አዲስ ዘመን ግንቦት 7/2012ራስወርቅ ሙሉጌታ